Všeobecným cieľom programu je „zabezpečiť vysokú úroveň ochrany spotrebiteľa, posilniť postavenie spotrebiteľov a umiestniť spotrebiteľa do stredobodu vnútorného trhu v rámci celkovej stratégie na zabezpečenie inteligentného, udržateľného a inkluzívneho rastu. Program to dosiahne tým, že prispeje k ochrane zdravia, bezpečnosti a právnych a ekonomických záujmov spotrebiteľov, ako aj k presadzovaniu ich práv na informácie, osvetu a združovanie sa na účely ochrany svojich záujmov, pričom sa podporí začlenenie záujmov spotrebiteľa aj do iných oblastí politiky. Programom sa dopĺňajú, podporujú a monitorujú politiky členských štátov“.

·uľahčovanie prístupu k mechanizmom riešenia sporov pre spotrebiteľov, najmä k systémom alternatívneho riešenia sporov, a to aj prostredníctvom online systému v rámci celej Únie a vytvárania siete vnútroštátnych subjektov alternatívneho riešenia sporov s mimoriadnym ohľadom na vhodné opatrenia na ochranu potrieb a práv zraniteľných spotrebiteľov; monitorovanie fungovania a účinnosti mechanizmov riešenia sporov pre spotrebiteľov, a to tak vyvíjaním a spravovaním príslušných nástrojov informačných technológií, ako aj výmenou súčasných najlepších postupov a skúseností v členských štátoch.

Konzultácie uskutočnené počas hodnotenia ukazujú, že súbežne s vykonávaním činností v rámci programu Spotrebitelia sa zvýšila dôvera spotrebiteľov v to, že orgány verejnej moci chránia ich práva a že maloobchodníci dodržiavajú práva spotrebiteľov. Súvisí to s miernym znížením problémov, s ktorými sa spotrebitelia stretávajú. Dve tretiny maloobchodníkov sa domnievajú, že orgány verejnej moci aktívne monitorujú a zabezpečujú dodržiavanie právnych predpisov týkajúcich sa spotrebiteľov v ich odvetví. Tento percentuálny podiel sa však za posledné roky znížil.

Činnosti súvisiace so sieťou spolupráce v oblasti ochrany spotrebiteľa (CPC) nadobudli dôležitosť a dosiahlo sa v nich zlepšenie, pokiaľ ide o dosiahnutie ich cieľa. Medzi členskými štátmi však stále existujú rozdiely vo využívaní systému CPC a v zapájaní sa do žiadostí o opatrenia na presadzovanie práva.

Behaviorálne štúdie sú takisto nevyhnutným nástrojom na podporu tvorby politík založených na faktoch, v ktorých sa zvažuje, ako skutoční spotrebitelia vstupujú do interakcie so skutočnými spoločnosťami na reálnych trhoch, a dopĺňajú dôkazy z právnych a ekonomických štúdií. Zainteresované strany sa však domnievajú, že tvorcovia politík tieto štúdie dostatočne nevyužívajú, resp. že tieto štúdie by sa mali viac podporovať. Niekoľko štúdií priamo prispelo k rozvoju iniciatív spotrebiteľskej politiky EÚ, pričom zainteresované strany potvrdili ich praktickú hodnotu.

Štyri ciele a priority programu Spotrebitelia na roky 2014 – 2020 sú stále relevantné a napĺňajú potreby spotrebiteľov a príslušných zainteresovaných strán (spotrebiteľské organizácie, orgány členských štátov, obchodné organizácie atď.). Štyri osobitné ciele a jedenásť osobitných opatrení pomáhajú lepšie zamerať opatrenia programu a vyhnúť sa prekrývaniu jednotlivých cieľov a ich prípadnej duplicite. Tieto osobitné opatrenia sú zároveň pružné, pokiaľ ide o umožnenie synergií, ktoré sú v niektorých prípadoch jednoznačne potrebné. Napríklad E-Enforcement Academy sa vzťahovala na úradníkov v oblasti presadzovania práva aj na úradníkov zodpovedných za bezpečnosť výrobkov.

Program je skutočne dostatočne flexibilný na to, aby zohľadňoval vyvíjajúce sa otázky trhu a nové potreby príjemcov.

4.4.Koherentnosť

Rôzne opatrenia v rámci programu Spotrebitelia na roky 2014 – 2020 sú koherentné a pôsobia spoločne. Prekrývanie a nezrovnalosti činností programu sa zámerne minimalizujú pomocou hierarchickej (alebo „stromovej“) štruktúry so štyrmi osobitnými cieľmi, ktoré sú spojené s jedenástimi osobitnými opatreniami, v rámci ktorých je financovaných približne 30 hlavných činností. V rámci analýzy vykonaných opatrení/činností pri hodnotení sa nezistili žiadne prekrývania ani nezrovnalosti. Spätná väzba od zainteresovaných strán to potvrdila.

Respondenti vo všeobecnosti považujú program Spotrebitelia na roky 2014 – 2020 vo veľkej miere za koherentný so spotrebiteľskou politikou EÚ stanovenou v Európskom programe pre spotrebiteľov, ako aj s ostatnými programami EÚ a inými politikami EÚ týkajúcimi sa spotrebiteľa, ako je stratégia digitálneho jednotného trhu, energetická únia alebo akčný plán pre obehové hospodárstvo.

4.5.Európska pridaná hodnota, komplementárnosť a udržateľnosť

Európska pridaná hodnota programu Spotrebitelia na roky 2014 – 2020 je celkovo vysoká. 93 % opýtaných vnútroštátnych zainteresovaných strán pripísalo programu Spotrebitelia kľúčovú úlohu pri dosahovaní výsledkov spotrebiteľskej politiky a ochrany spotrebiteľa a potvrdilo, že mal mierny alebo veľký vplyv na rozvoj vnútroštátnych politík týkajúcich sa spotrebiteľa.

Zastavenie alebo stiahnutie takéhoto zásahu EÚ by znamenalo, že sa nevyužije príležitosť preukázať bežným občanom relevantnosť jednotného trhu a EÚ vo všeobecnosti. Ak by neexistovali tieto zásahy EÚ, vlády na vnútroštátnej úrovni by museli buď vynaložiť viac zdrojov na domáce úsilie, alebo by nakoniec nedošlo k aktualizácii a presadzovaniu pravidiel z dôvodu nedostatku zdrojov, alebo by sa pravidlá aktualizovali a presadzovali rôznymi spôsobmi na úkor právnej istoty a harmonizácie na jednotnom trhu. Prerušenie podpory na úrovni EÚ by mohlo viesť k pretrvávajúcim veľkým rozdielom v zastúpení spotrebiteľov, ich osvete a informovanosti a k negatívnemu vnímaniu EÚ.

5.Závery a ďalšie kroky

Program Spotrebitelia zohráva kľúčovú úlohu pri podpore spotrebiteľskej politiky EÚ a pri uskutočňovaní konkrétnych opatrení, ktoré sú v prospech európskych spotrebiteľov a príslušných zainteresovaných strán.

Táto správa o hodnotení programu Spotrebitelia na roky 2014 – 2020 v polovici trvania potvrdzuje jeho význam pri zabezpečovaní vysokej a jednotnej úrovne ochrany spotrebiteľov v celej Európskej únii a pri posilňovaní postavenia spotrebiteľov ako hlavných aktérov jednotného trhu.

Vzhľadom na to, že spotrebiteľské otázky sú čoraz viac cezhraničné alebo majú dokonca celoeurópsky charakter, program ukazuje svoju pridanú hodnotu prostredníctvom finančných opatrení, ktoré zabezpečujú koherentnú a jednotnú ochranu všetkých európskych spotrebiteľov.

Keďže sa zmeny ovplyvňujúce naše hospodárstvo zintenzívňujú, najmä vzhľadom na rastúcu digitalizáciu trhu, budúci program EÚ v oblasti spotrebiteľskej politiky bude musieť byť čoraz agilnejší a schopný reagovať na rýchle zmeny. Tieto zistenia sa zohľadnili v rámci prípravy nasledujúceho viacročného finančného rámca (VFR) a budúcich programov financovania EÚ.